
	Ο Προϊστάμενος


	Παντελής Γιαννούλης
Σύμβουλος A’ ΟΕΥ 


1.Οικονομικοί Δείκτες
Εαρινές οικονομικές προβλέψεις Επιτροπής 
Στις 5/5 τ.έ. δημοσιεύθηκαν οι Εαρινές Οικονομικές Προβλέψεις της Ευρωπαϊκής Επιτροπής για την Πολωνία.  Σύμφωνα με αυτές, το ΑΕΠ θα μεγεθυνθεί κατά 3,3% το 2015 και κατά 3,4% το 2016, μετά από μεγέθυνση 3,4% το 2014. Κατά το τρέχον έτος, η πολωνική οικονομία θα είναι η τέταρτη ταχύτερα αναπτυσσόμενη στην ΕΕ, μετά από την Ιρλανδία, τη Μάλτα και το Λουξεμβούργο. 
Η προσδοκώμενη βελτίωση της κατάστασης στην Ευρωζώνη (προβλέπεται μεγέθυνση 1,5% φέτος), αναμένεται να έχει θετικό αντίκτυπο στην Πολωνία, στην οποία θα τονωθεί η εγχώρια ζήτηση και θα ενταθεί η επενδυτική δραστηριότητα. Το ποσοστό ανεργίας – υπολογιζόμενο με τη μεθοδολογία της Eurostat – θα μειωθεί στο 9,4% φέτος και στο 7,9% το 2016, από 9% το 2014.  Το έλλειμμα της Γενικής Κυβέρνησης θα υποχωρήσει στο 2,8% του ΑΕΠ φέτος και στο 2,6% το 2016, από 3,2% το 2014. Εάν επαληθευτούν οι τελευταίες προβλέψεις, θα αρθεί σχετικά σύντομα η διαδικασία υπερβολικού ελλείμματος που σήμερα παραμένει ενεργοποιημένη στην περίπτωση της Πολωνίας. Το χρέος της Γενικής Κυβέρνησης θα διαμορφωθεί στο 50,9% του ΑΕΠ φέτος και στο 50,8% το 2016, από 50,1% το 2014. Ο αποπληθωρισμός θα διαμορφωθεί στο -0,4% φέτος, με προοπτική πληθωρισμού 1,1% το 2016, από 0,1% το 2014.
Διαδικασία Υπερβολικού Ελλείμματος

Όπως ανακοινώθηκε στις 13/5, η Ευρωπαϊκή Επιτροπή πρότεινε την άρση της Διαδικασίας Υπερβολικού Ελλείμματος (EDP) που σήμερα παραμένει ενεργοποιημένη στην περίπτωση της Πολωνίας. Σύμφωνα με την πολωνική Κεντρική Στατιστική Υπηρεσία GUS, το δημοσιονομικό έλλειμμα διαμορφώθηκε στο 3,2% του ΑΕΠ το 2014 αλλά αν είχε συνυπολογιστεί η επίδραση της συνταξιοδοτικής μεταρρύθμισης στον προϋπολογισμό, το έλλειμμα θα ήταν μικρότερο του 3%. Η Επιτροπή δέχθηκε αυτή την επιχειρηματολογία και θεωρεί ότι η Πολωνία σεβάστηκε το κριτήριο ελλείμματος του Συμφώνου Σταθερότητας & Ανάπτυξης. Επίσης, η Επιτροπή θεωρεί ότι η Πολωνία ανήκει στα κράτη μέλη στα οποία δεν υφίστανται μακροοικονομικές ανισορροπίες που θα μπορούσαν να οδηγήσουν σε εκ νέου ενεργοποίηση της Διαδικασίας Υπερβολικού Ελλείμματος. Οι σχετικές τελικές αποφάσεις θα ληφθούν από το Συμβούλιο Υπουργών της ΕΕ στη συνεδρίασης της 19/6 τ.έ.. Σύμφωνα με τις πλέον πρόσφατες προβλέψεις της Επιτροπής, το έλλειμμα θα μειωθεί στο 2,8% του ΑΕΠ το 2015 και στο 2,6% το 2016, ενώ σύμφωνα με το πολωνικό Υπουργείο Οικονομικών τα αντίστοιχα μεγέθη θα είναι 2,7% και 2,3%. 
Βιομηχανική παραγωγή
Σύμφωνα με στοιχεία της πολωνικής Κεντρικής Στατιστικής Υπηρεσίας GUS, η βιομηχανική παραγωγή αυξήθηκε κατά 8,8% τον Μάρτιο τ.έ. σε σύγκριση με τον Μάρτιο του 2014, μετά από αύξηση 4,9% τον Φεβρουάριο τ.έ.. Σύμφωνα με την Eurostat, που χρησιμοποιεί διαφορετική μεθοδολογία υπολογισμού, η βιομηχανική παραγωγή αυξήθηκε κατά 6,6% τον Μάρτιο τ.έ. σε σύγκριση με τον Μάρτιο του 2014, μετά από αύξηση 5,2% τον Φεβρουάριο τ.έ.. 
Ανεργία

Σύμφωνα με την Eurostat, τον Μάρτιο τ.έ. το ποσοστό ανεργίας υποχώρησε στο 7,7% από 7,8% τον Φεβρουάριο τ.έ.. Σύμφωνα με την πολωνική Κεντρική Στατιστική Υπηρεσία (GUS), που χρησιμοποιεί διαφορετική μεθοδολογία υπολογισμού, τα αντίστοιχα ποσοστά ήταν 11,7% και 12,0%.
ΑΕΠ κατά κεφαλή

Σύμφωνα με στοιχεία που παρουσιάζονται σε δημοσίευμα της οικονομικής εφημερίδας Puls Biznesu, το πολωνικό ΑΕΠ κατά κεφαλή, που σήμερα αντιστοιχεί στο 70% του κοινοτικού μέσου όρου, θα ανέλθει στο 76% του τελευταίου το 2018. Το 2004, το πολωνικό ΑΕΠ κατά κεφαλή μετά βίας έφτανε το 50% του μ.ό. των κρατών-μελών της ΕΕ.
Πληθωρισμός

Σύμφωνα με την πολωνική Κεντρική Στατιστική Υπηρεσία (GUS), τον Απρίλιο τ.έ. οι τιμές καταναλωτικών αγαθών και υπηρεσιών υποχώρησαν κατά 1,1% σε σύγκριση με τον περυσινό Απρίλιο και αυξήθηκαν κατά 0,4% σε σχέση με τον Μάρτιο τ.έ..
2. Εξωτερικό Εμπόριο - ΑΞΕ
Ισοζύγιο τρεχουσών συναλλαγών

Σύμφωνα με στοιχεία της πολωνικής Κεντρικής Τραπέζης (ΝΒΡ), η αξία του πλεονάσματος του ισοζυγίου τρεχουσών συναλλαγών ανήλθε στα 1,94 δισ. Ευρώ τον Μάρτιο τ.έ., έναντι πλεονάσματος 225 εκ. Ευρώ τον Φεβρουάριο τ.έ.. Πλεονασματικά ήταν το ισοζύγιο υπηρεσιών (923 εκ.), το εμπορικό ισοζύγιο (674 εκ.) και το ισοζύγιο εισοδημάτων (525 εκ.), ενώ ελλειμματικό ήταν το ισοζύγιο τρεχουσών μεταβιβάσεων (184 εκ.). Η αξία των μεν εξαγωγών αγαθών αυξήθηκε κατά 13,7%, ανερχόμενη στα 15,32 δισ., των δε εισαγωγών κατά 9,8%, διαμορφούμενη στα 14,65 δισ. Ευρώ.
Αμυντική βιομηχανία

Μιλώντας σε Πολωνοαμερικανικό συνέδριο του κλάδου αμυντικής βιομηχανίας (12/5), ο Πολωνός Υφυπουργός Άμυνας Czeslaw Mroczek εξέφρασε την επιθυμία της χώρας του, η στρατιωτική συνεργασία με τις ΗΠΑ να συμπεριλάβει και τις αμυντικές βιομηχανίες.  Ο κ. Mroczek υπενθύμισε ότι η Πολωνία υλοποιεί αυτήν την περίοδο ένα φιλόδοξο πρόγραμμα εκσυγχρονισμού των ενόπλων δυνάμεων και εξέφρασε ικανοποίηση για την απόφαση της αμερικανικής κυβέρνησης να επιτρέψει την εξαγωγή σύγχρονων τεχνολογιών (πύραυλοι JASSM και σύστημα αεράμυνας Patriot) στη χώρα του. Αναφερόμενος στην προτίμηση της προσφοράς της γαλλικής Airbus Helicopters (EC-725 Caracal) για περαιτέρω δοκιμές, έναντι εκείνης της αμερικανικής Sikorsky (Black Hawk), στο πλαίσιο πολωνικού διαγωνισμού προμήθειας στρατιωτικών ελικοπτέρων, ο Πρέσβυς των ΗΠΑ στην Πολωνία κ. Stephen Mull διαβεβαίωσε ότι η διμερής στρατιωτική συνεργασία θα συνεχιστεί ανεπηρέαστη από αυτό το γεγονός.

3. Ειδήσεις εσωτερικής αγοράς 

Υιοθέτηση Ευρώ: Δημοσκόπηση
Σύμφωνα με πρόσφατη δημοσκόπηση της Ευρωπαϊκής Επιτροπής («Ευρωβαρόμετρο», 20-22 Απριλίου τ.έ.), το 53% των Πολωνών αντιτίθεται στην προοπτική υιοθέτησης του Ευρώ, έναντι ποσοστού 44% που υποστηρίζει τη συγκεκριμένη προοπτική. Το ποσοστό των αντιτιθέμενων στην υιοθέτηση του κοινού νομίσματος είναι αμετάβλητο σε σχέση με την αντίστοιχη περυσινή έρευνα, ενώ το ποσοστό των υποστηρικτών έχει υποχωρήσει κατά μία ποσοστιαία μονάδα. 
Κατάταξη “The Forbes Global 2000”

Έξι πολωνικές δημόσιες επιχειρήσεις περιλαμβάνονται στη φετινή λίστα “The Forbes Global 2000”, στην οποία κατατάσσονται οι σημαντικότερες δημόσιες επιχειρήσεις 61 χωρών με κριτήρια τα έσοδα, τα κέρδη, τα περιουσιακά στοιχεία και την χρηματιστηριακή αξία τους. Συγκεκριμένα, στην κατάταξη συναντά κανείς την τράπεζα PKO BP (743η, έσοδα $ 5 δισ., κέρδη $ 1 δισ., περιουσιακά στοιχεία $ 70 δισ., χρηματιστηριακή αξία $ 48 δισ.), την εταιρεία ηλεκτρισμού PGE (778η, έσοδα $ 8,9 δισ., κέρδη $ 1,2 δισ., περιουσιακά στοιχεία $ 18,6 δισ., χρηματιστηριακή αξία $ 10,5 δισ.), την ασφαλιστική PZU (855η, έσοδα $ 6,2 δισ., κέρδη $ 941 εκ., περιουσιακά στοιχεία $ 18,8 δισ., χρηματιστηριακή αξία $ 11,5 δισ.), την επιχείρηση πετρελαίου και αερίου PGNiG (887η, έσοδα $ 10,9 δισ., κέρδη $ 895 εκ., περιουσιακά στοιχεία $ 13,8 δισ., χρηματιστηριακή αξία $ 8,7 δισ.), τα διυλιστήρια PKN ORLEN (1217η, έσοδα $ 33,9 δισ., κέρδη $ -1,8 εκ., περιουσιακά στοιχεία $ 13,2 δισ., χρηματιστηριακή αξία $ 7 δισ.) και την επιχείρηση χαλκού KGHM (1302η, έσοδα $ 6,5 δισ., κέρδη $ -759 εκ., περιουσιακά στοιχεία $ 11,4 δισ., χρηματιστηριακή αξία $ 6,5 δισ.). Στην ίδια κατάταξη συναντώνται 579 επιχειρήσεις αμερικανικών συμφερόντων, 232 κινεζικών και 486 ευρωπαϊκές.
4. Ενέργεια
Ατομική ενέργεια
Στις 5 τ.μ. έλαβαν χώρα, στη Βαρσοβία, πολωνοϊαπωνικές  διαβουλεύσεις για θέματα ενέργειας, μεταξύ άλλων και για την προοπτική της κατασκευής του πρώτου πολωνικού σταθμού παραγωγής ατομικής ενέργειας. Στις συζητήσεις συμμετείχαν ο Πολωνός Υφυπουργός Θησαυροφυλακίου Zdzisław Gawlik και ο Ιάπωνας Υφυπουργός Οικονομίας, Εμπορίου & Βιομηχανίας Yosuke Takagi. Σε σχετικές δηλώσεις του, ο κ. Gawlik χαρακτήρισε την ιαπωνική συμβολή σε επίπεδο τεχνογνωσίας και εμπειρογνωμόνων εξαιρετικά χρήσιμη για τις αποφάσεις που πρόκειται να λάβει η πολωνική κυβέρνηση σχετικά με την κατασκευή του εργοστασίου παραγωγής ατομικής ενέργειας. Ο Ιάπωνας Υφυπουργός επιβεβαίωσε, από την πλευρά του, το ενδιαφέρον και τη στήριξη της κυβέρνησής του και ιαπωνικών επιχειρήσεων όπως οι Hitachi, Toshiba και Mitsubishi για το πολωνικό εγχείρημα. Επίσης, ο Ιάπωνας αξιωματούχος διαβεβαίωσε ότι οι εταιρείες της χώρας του διαθέτουν τις ασφαλέστερες τεχνολογίες παραγωγής ατομικής ενέργειας, οι οποίες βελτιώθηκαν ακόμη περισσότερο μετά από το τραγικό συμβάν της Φουκουσίμα το 2011. Σημειώνεται ότι, μολονότι η πολωνική κυβέρνηση ταλαντεύεται αρκετά χρόνια μεταξύ διάφορων συγκεκριμένων επιλογών όσον αφορά το πρώτο πολωνικό εργοστάσιο ατομικής ενέργειας, τον Σεπτέμβριο του 2014 η μεγαλύτερη εγχώρια επιχείρηση ενέργειας, PGE, υπέγραψε προκαταρκτική συμφωνία με τρεις ακόμα εταιρείες για τη συγχρηματοδότηση του έργου. Οι τέσσερις εταιρείες πρόκειται να επιβεβαιώσουν τις προθέσεις τους το 2017, ενώ η έναρξη των κατασκευαστικών εργασιών προγραμματίζεται για το 2019, χωρίς να έχει επιλεγεί ωστόσο η τοποθεσία ανέγερσης του νέου σταθμού (οι προεπιλεγείσες τοποθεσίες βρίσκονται κοντά στη Βαλτική).
PGNiG – Gazprom
Ο Πολωνός Υπουργός Θησαυροφυλακίου Mikolaj Budzanowski δήλωσε (14/3) ότι η απόφαση της πολωνικής εταιρείας αερίου και πετρελαίου PGNiG να προσφύγει στο Διαιτητικό Δικαστήριο της Στοκχόλμης  είναι δικαιολογημένη και ενισχύει την πολωνική θέση στις διαπραγματεύσεις με τη ρωσική Gazprom για τη μείωση των τιμών της συμφωνίας προμήθειας φυσικού αερίου που υπογράφηκε το 1996 και βρίσκεται σε ισχύ. Οι συνομιλίες μεταξύ των δύο εταιρειών για την επαναδιαπραγμάτευση των όρων της σύμβασης ξεκίνησαν τον Νοέμβριο του 2014 και από τότε η πολωνική πλευρά προσπαθεί να πείσει τη ρωσική να δεχθεί μείωση τιμών, καθώς η Πολωνία προμηθεύεται σήμερα το ρωσικό αέριο ακριβότερα σε σύγκριση με άλλους πελάτες του ρωσικού κολοσσού.
Επενδύσεις τομέα ενέργειας
Σύμφωνα με δηλώσεις του Υπουργού Θησαυροφυλακίου Wlodzimierz Karpinski στο πλαίσιο του συνεδρίου European Economic Congress που έλαβε χώρα στο Katowice (20-22/4), σημαντικές επενδύσεις πρόκειται να υλοποιηθούν στον εγχώριο τομέα ενέργειας τα επόμενα έτη. Μόνο οι κρατικές εταιρείες του κλάδου σχεδιάζουν επενδύσεις της τάξης των 25 δισ. Ευρώ έως το 2020. Ο κ. Karpinski επεσήμανε ότι η ανάγκη στροφής προς λύσεις εξοικονόμησης ενέργειας έχει οδηγήσεις στην ενσωμάτωση εξαιρετικά καινοτόμων και τεχνολογικά προηγμένων προτάσεων στα εν λόγω επενδυτικά σχέδια.
Αγωγός φυσικού αερίου Πολωνίας-Λιθουανίας

Σύμφωνα με ανακοίνωση της πολωνικής εταιρείας Gaz-System, υπογράφηκε συμφωνία συνεργασίας με τη λιθουανική εταιρεία Amber Grid και τον οργανισμό Innovation & Networks Executive Agency (INEA) της ΕΕ, στο πλαίσιο της οποίας προβλέπεται χρηματοδότηση προκαταρκτικής μελέτης για την κατασκευή αγωγού μεταφοράς φυσικού αερίου που θα συνδέει την Πολωνία και τη Λιθουανία. Συγκεκριμένα, η συμφωνία προβλέπει την παροχή χρηματοδότησης ύψους 10,6 εκ. Ευρώ από πλευράς ΙΝΕΑ, εκ των οποίων 8,1 εκ. θα εκταμιευθούν προς την Gaz-System και 2,5 εκ. προς την Amber Grid. Tο συνολικό κόστος του προπαρασκευαστικού σταδίου θα ανέλθει στα 21,2 εκ. Ευρώ. Ο σχεδιαζόμενος αγωγός θα έχει συνολικό μήκος 534 χλμ., εκ των οποίων 357 χλμ. στο πολωνικό έδαφος. Το συνολικό κόστος κατασκευής υπολογίζεται στα 558 εκ. Ευρώ, ενώ ο αγωγός εκτιμάται ότι θα ολοκληρωθεί το 2020.

5. Επιχειρηματικές ειδήσεις

Bank BGZ BNP Paribas
Όπως ανακοίνωσε η διοίκηση της νέας τράπεζας, η Bank BGZ BNP Paribas – που δημιουργήθηκε από τη συγχώνευση της BGZ και της NBP Paribas στις 30.4.2015 – θα γίνει ένα από τα μεγαλύτερα χρηματοπιστωτικά ιδρύματα της χώρας μέσα στα επόμενα έτη. Η ονομασία της τράπεζας θα αλλάξει οριστικά στο τέλος του τ.έ., ενώ η επιχειρησιακή συγχώνευση θα ολοκληρωθεί έως το τέλος του 2016. Σύμφωνα με τα στοιχεία της τράπεζας, ο νέος οργανισμός αποτελεί σήμερα την 7η μεγαλύτερη τράπεζα της χώρας ως προς τα περιουσιακά της στοιχεία και τα χορηγηθέντα δάνεια και την 8η μεγαλύτερη ως προς τις καταθέσεις. Το 2014, η αξία των περιουσιακών της στοιχείων ανερχόταν στα 63,6 δισ. Ζλότυ. Ο νέος οργανισμός θα καταργήσει περίπου 100 υποκαταστήματα λιανικής τραπεζικής του κοινού δικτύου των δύο τραπεζών. Η BGZ ειδικεύεται στη χρηματοδότηση των τομέων γεωργίας και περιφερειακών υποδομών, διαθέτει 400 υποκαταστήματα και 1,1 εκ. πελάτες. Η BNP Paribas Polska διαθέτει 223 υποκαταστήματα που εξυπηρετούν 376.000 πελάτες, 27 κέντρα εξυπηρέτησης μικρομεσαίων επιχειρήσεων και 9 κέντρα εξυπηρέτησης εταιρικών πελατών. 

